**Vejledning til brug for udarbejdelse af retningslinjer for en strategi for finansiel risikostyring**

**April 2021**

I henhold til § 5 i bekendtgørelse om optagelse af lån m.v. og om strategi for finansiel risikostyring for institutioner for almengymnasiale uddannelser og voksenuddannelse, institutioner for erhvervsrettet uddannelse og institutioner for forberedende grunduddannelse (BEK nr. 1954 af 14/12/2020) skal den enkelte uddannelsesinstitutions bestyrelse senest den 1. juli 2021 have en skriftlig strategi for institutionens finansielle risikostyring.

Styrelsen for Undervisning og Kvalitet har udarbejdet en skabelon til brug for udarbejdelse af retningslinjer for strategi for finansiel risikostyring. Institutionen skal bruge skabelonen. Institutionen må ikke slette nogle af de punkter, som er anført i skabelonen. Punkter, som ikke har relevans for institutionen, skal i strategien markeres som ikke relevante. Institutionen må gerne tilføje yderligere punkter under hvert afsnit – dog gælder, at nye punkter skal tilføjes efter de punkter, der allerede er oplistet.

Der kan være snitflader mellem institutionens regnskabsinstruks og strategien for finansiel risikostyring, som institutionen skal være opmærksom på. Hvis et punkt både fremgår af institutionens regnskabsinstruks og af strategien for finansiel risikostyring, skal institutionen rette regnskabsinstruksen til. Dette gøres enten ved at slette punktet i regnskabsinstruksen eller ved at indskrive strategiens ordlyd i regnskabsinstruksen, så det sikres, at ordlyden i regnskabsinstruksen og strategien for finansiel risikostyring er enslydende.

1. **Formålet med en strategi for finansiel risikostyring**

Formålet med institutionens strategi for finansiel risikostyring er at opstille rammer for, hvordan institutionen skal agere i forhold til fremmedfinansiering. Med fremmedfinansiering forstås både kortfristet og langfristet gæld. Sidstnævnte omfatter typisk bank- og/eller realkreditlån til finansiering af bygninger, grunde mv. Strategien skal sikre, at institutionen aktivt forholder sig til fremmedfinansieringen, herunder til institutionens rente- og risikoprofil.

Omdrejningspunktet i den finansielle strategi er forholdet mellem gældens relative størrelse, budgetsikkerhed, likviditetsstyring og de regnskabsmæssige nøgletal. Strategien for finansiel risikostyring skal således udstikke en række konkrete retningslinjer og tilvejebringe et fundament for budgetsikkerhed og tilstrækkelig likviditet holdt op imod de regnskabsmæssige resultater.

Den finansielle strategi skal bruges som flerårigt styringsgrundlag for institutionens ledelse. Strategien skal derfor integreres i institutionens løbende budgetlægning og opfølgning for at være et effektivt redskab.

Den finansielle strategi skal adressere følgende emner:

1. Bestyrelsens ansvar
2. Den daglige ledelses ansvar
3. Budgetsikkerhed/rentesikkerhed
4. Gældsniveau
5. Likviditetsberedskab
6. Afdragsfrihed
7. Afledte finansielle instrumenter
8. Anbringelse af likvide midler
9. Bankforbindelse
10. Ekstern uafhængig rådgivning og opfølgning på lån
11. Procedure for periodisk godkendelse af den finansielle strategi

Yderligere punkter:

1. Opsummering af centrale opgaver
2. Revisors tilsynsopgave

Institutioner, som ikke har langfristet bank- eller realkreditgæld, kan nøjes med at adressere punkterne: 2, 3, 4.1, 4.2, 6, 9, 10, 11.1 og 12 (øvrige punkter markeres som ikke relevante).

**2. Bestyrelsens ansvar**

Under dette punkt er opridset de ansvarsområder, som bestyrelsen har i relation til institutionens økonomi og fremmedfinansiering.

Bestyrelsen skal:

* fastsætte institutionens strategi for finansiel risikostyring og følge op på, at strategien følges, og påse, at strategien er integreret i institutionens økonomistyring
* vurdere, om institutionens strategi for finansiel risikostyring er hensigtsmæssig og træffe beslutning om, hvorvidt den skal ændres
* godkende institutionens årlige resultat-, balance- og likviditetsbudget samt institutionens 5- eller 10-årige resultat- og likviditetsbudget, herunder følge op på budgetterne.
* godkende institutionens 5-årige vedligeholdelses- og investeringsplan for institutionens bygningsmasse, udstyr og inventar
* løbende følge op på institutionens finansielle aktiviteter via rapportering fra den daglige ledelse eller økonomichefen, herunder på optagelse af lån, placering af likviditet, renteforhold og værdiregulering af afledte finansielle instrumenter
* minimum én gang årligt vurdere markedet for refinansiering og omlægninger af lån set i lyset af udviklingen i renten mv.
* beslutte om og hvornår institutionen skal optage, omlægge og indfri langfristede lån, herunder valg af lånetype
* løbende holde sig orienteret om institutionens låneforhold, herunder lånoptagelse, refinansiering og konverteringer i relation til overholdelse af rammerne i lovgivningen og institutionens strategi for finansiel risikostyring
* holde sig orienteret om alle placeringer af likviditet og sikre, at disse placeringer ligger inden for rammerne af lovgivningen og institutionens strategi for finansiel risikostyring
* beslutte, om bestemte finansielle forhold kan håndteres og besluttes i et forretningsudvalg.

Institutionen må gerne tilføje yderligere punkter.

**3. Den daglige ledelses ansvar**

Under dette punkt er opridset de ansvarsområder, som den daglige ledelse har i relation til bestyrelsen, institutionens økonomi, økonomifunktioner og fremmedfinansiering.

Den daglige ledelse skal:

* orientere bestyrelsen om institutionens strategi for finansiel risikostyring ved det første ordinære bestyrelsesmøde i bestyrelsens funktionsperiode
* sikre, at der løbende følges op på institutionens strategi for finansiel risikostyring både i ledelsen og i bestyrelsen
* udarbejde som minimum 5-årige aktivitetsprognoser samt 5-årige resultat- og likviditetsbudgetter (et budgetår og fire overslagsår) til bestyrelsens godkendelse. I de tilfælde, hvor en institution ikke lever op til sine fastsatte økonomiske nøgletal, bør institutionen udarbejde et 10-årigt resultat- og likviditetsbudget. Ved optagelse af ny langfristet gæld skal institutionen ligeledes udarbejde 10-årige resultat- og likviditetsbudgetter, som kan anvendes som en del af beslutningsgrundlaget for låneoptagelsen og andre finansielle dispositioner, herunder placering af likviditet.
* udarbejde rapportering mv., som gør bestyrelsen i stand til at følge op på institutionens økonomi og finansielle forhold i løbet af året
* sikre at institutionens strategi for finansiel risikostyring integreres i den løbende økonomistyring, herunder budgetlægning og opfølgning herpå
* holde bestyrelsen opdateret om institutionens finansielle forhold
* sikre oplyst sagsfremstilling om optagelse, refinansiering og omlægning af langfristede lån, herunder aftale om renteloft, samt indfrielse af eventuelle afledte finansielle instrumenter såsom aftaler om renteswap til vedtagelse i bestyrelsen
* overvåge udviklingen i renten og orientere bestyrelsen, hvis renten falder eller stiger i væsentligt omfang, f.eks. med mere end ét procentpoint i forhold til enten den fastsatte rente på lånet eller det tidspunkt, hvor bestyrelsen sidst har drøftet renteudviklingen.
* sikre, at økonomiske dispositioner/beslutninger træffes på et tilstrækkeligt oplyst grundlag med inddragelse af nødvendige kompetencer
* sikre, at institutionens strategi for finansiel risikostyring behandles og godkendes af bestyrelsen i overensstemmelse med den fastsatte tidsfrist under pkt. 12 i institutionens strategi for finansiel risikostyring

Institutionen må gerne tilføje yderligere punkter.

**4. Budgetsikkerhed/rentesikkerhed**

Overvejelser om budgetsikkerhed centrerer sig om, hvorvidt optagelse af gæld skal være med fast eller variabel rente, eller hvorvidt et miks af de to former er hensigtsmæssigt for institutionen.

Lån med fast rente er en oplagt måde at sikre en høj grad af budgetsikkerhed, idet den faste rente sikrer institutionen en høj grad af forudsigelighed og dermed budgetsikkerhed.

Variabelt forrentede lån er karakteriseret ved en højere grad af budgetusikkerhed. På den anden side giver denne lånetype institutionen mulighed for at afdrage hurtigere på de optagede lån, hvilket igen giver institutionen mulighed for hurtigere at skabe et finansielt råderum på den længere bane.

Det bemærkes, at institutionen fra og med 1. januar 2021 alene må optage følgende lånetyper:

* Fastforrentet bank- og realkreditlån
* Variabelt forrentet bank- og realkreditlån, herunder CIBOR-lån, rentesikringslån
* Lån med renteloft

Aftaler om fast rente i mere end 5 år til enhver tid skal kunne indfries til kurs 105 eller derunder i fastrenteperioden/renteloftperioden.

Under punkt 4. Budgetsikkerhed/rentesikkerhed skal bestyrelsen tage stilling til, om institutionen alene må optage fastforrentede eller variabelt forrentede konvertible bank- eller realkreditlån, eller om institutionen må optage et miks af fastforrentede og variabelt forrentede bank- og realkreditlån, og hvilket beslutningsgrundlag der skal være til stede for at belyse netop dette i forbindelse med den konkrete låneoptagelse.

Institutioner, som udelukkende optager fastforrentede bank- eller realkreditlån skal kun medtage pkt. 4.1. i institutionens strategi for finansiel risikostyring. De øvrige punkter markeres som ikke relevante.

Hvis institutionen har variabelt forrentede lån, skal bestyrelsen opstille retningslinjer for, hvor stor en procentandel de variabelt forrentede lån maksimalt må udgøre af institutionens samlede langfristede bank- og realkreditgæld. Endvidere skal bestyrelsen tage stilling til, hvor stor en andel af institutionens samlede langfristede bank- og realkreditgæld de fastforrentede bank- og realkreditlån som minimum skal udgøre.

I tilgift hertil skal bestyrelsen redegøre for principperne bag optagelse af variabelt forrentede bank- og realkreditlån. Hermed tænkes der på årsagen til, at institutionen optager variabelt forrentede bank- og realkreditlån. Skyldes det f.eks., at bestyrelsen ønsker en hurtigere afvikling gælden, eller er den/de variable bank- eller realkreditlån optaget på grund af den lavere rente?

Institutionen skal endvidere udarbejde en rentefølsomhedsanalyse, der viser, hvor meget institutionens renteudgifter vil stige med, hvis renten på de variabelt forrentede bank- og realkreditlån stiger med henholdsvis 1pct. point, 2 pct. point og 3 pct. point.

Endelig skal bestyrelsen drøfte og tage stilling til, om og i givet fald hvad bestyrelsen vil gøre, hvis renten på de variabelt forrentede bank- og realkreditlån begynder at stige. Ønsker bestyrelsen f.eks. at omlægge de variabelt forrentede lån til fastforrentet lån eller lån med renteloft, eller ønsker bestyrelsen ikke at gøre noget – f.eks. fordi institutionens variabelt forrentede lån er afdækket med en renteloftaftale eller en renteswapaftale, som er indgået før 1. januar 2021, og som institutionen ikke ønsker at træde ud af.

Institutionen må gerne tilføje yderligere punkter.

**5. Gældsniveau**

Bestyrelsen skal i institutionens strategi for finansiel risikostyring adressere størrelsen af institutionens samlede langfristede bank- og realkreditgæld. Hermed tænkes der på, at bestyrelsen skal vurdere:

* om institutionens samlede langfristede gæld har en passende størrelse, eller om den er for høj i relation til omsætning/aktivitetsniveau
* om der er plads til, at institutionen om nødvendigt kan optage nye lån f.eks. til renovering af institutionens bygningsmasse, eller om institutionen er i en situation, hvor gælden skal nedbringes, hvis institutionen skal have mulighed for at kunne optage nyt lån på et senere tidspunkt
* institutionens maksimale gældstryk, dvs. hvor stor en langfristet gæld institutionen maksimalt bør have set i lyset af institutionens omsætning, hvis institutionen til enhver tid skal kunne afdrage på gælden

Ved vurderingen af, hvor omfattende en gæld institutionen må have, skal der tages højde for, at institutionen skal kunne afdrage og forrente på gælden uden brug af afdragsfrihed.

En god tommelfingerregel er, at bestyrelsen ikke bør iværksætte større investeringer, hvis investeringerne fratager fremtidige bestyrelser muligheden for at foretage investeringer i en længere årrække fremover eller binder en væsentlig del af institutionens omsætning til betaling af renter og afdrag.

Hvis bestyrelsen vurderer, at institutionens langfristede realkredit- og bankgæld ikke har en passende størrelse, men snarere er for høj, skal bestyrelsen i institutionens strategi for finansiel risikostyring anvise, hvordan gælden tænkes nedbragt. Gælden kan f.eks. nedbringes ved brug af følgende tiltag:

* ved salg af overskydende bygningsmasse/ejendomme,
* ved udlejning af midlertidig overskydende bygningskapacitet mhp. at anvende lejeindtægt til nedbringelse af institutionens langfristede gæld
* ved fortsat afdrag på institutionens lån
* ved ikke at optage nye realkredit- eller banklån, førend gælden er nedbragt til en passende størrelse. Denne strategi fordrer, at institutionen skal generere den fornødne likviditet til afdrag på lån og til finansiering af investeringer mv. over driften.

Endelig skal bestyrelsen fastsætte et mål for institutionens soliditetsgrad, herunder hvad soliditetsgraden minimum bør være. Soliditetsgraden beregnes efter følgende formel:

$Soliditetsgrad=\frac{Egenkapital ultimo}{Aktiver i alt}×100$

Institutionen må gerne tilføje yderligere punkter.

**6. Likviditetsberedskab**

Bestyrelsen skal i institutionens strategi for finansiel risikostyring adressere institutionens behov for likviditetsberedskab. Hermed forstås, hvor stor en likviditet eller opsparing institutionen bør have adgang til for at være sikker på, at institutionen har det fornødne likviditetsberedskab.

I punkt 6.1. skal bestyrelsen enten sætte tal på, hvor stort et likviditetsberedskab bestyrelsen vurderer, at institutionen bør have, alternativ give en verbal beskrivelse af, hvor stort likviditetsberedskabet bør være. En verbal beskrivelse kan f.eks. være 2 måneders gennemsnitlig løn, en likviditet svarende til størrelsen på institutionens kortfristede gældsforpligtelser, en likviditet svarende til institutionens kassekredit, da kassekreditten er tilstrækkelig stor til at kunne dække udsving hen over året, etc.]. Størrelsen på institutionens likviditetsberedskab kan med fordel drøftes med institutionens revisor.

Hvis institutionens faktiske likviditetsberedskab er lavere end det af bestyrelsen fastsatte mål for likviditetsberedskab, skal institutionens bestyrelse udarbejde en **plan** for, hvordan institutionen skal nå det fastsatte mål for likviditetsberedskab. En sådan plan kan f.eks. inddrage et eller flere af følgende tiltag:

* realisere et årligt overskud på driften, som muliggør, at der kan realiseres et overskud på likviditetsbudgettet med [indsæt tal] mio. kr. pr. år i en periode, indtil det fastsatte mål for likviditetsberedskab er nået
* oprettelse eller revurdering af en kassekredit
* optagelse af realkreditlån i bygninger med friværdi, alternativt banklån
* salg af overskydende bygningskapacitet

Endvidere skal bestyrelsen i institutionens strategi for finansiel risikostyring formulere et måltal for graden af egenfinansiering af investeringer. Hermed forstås, hvor stor en andel af en investering institutionen vil finansiere af egen likviditet.

Bestyrelsen skal sikre, at de enkelte dele i institutionens strategi for finansiel risikostyring hænger sammen indbyrdes. Hvis bestyrelsen f.eks. finder, at institutionens langfristede gæld er for høj, er optagelse af lån i bygninger med friværdi ikke et gangbart tiltag, førend institutionens langfristede gæld atter har en passende størrelse.

Bestyrelsen skal desuden tage stilling til, hvor stor institutionens likviditetsgrad minimum bør være. Likviditetsgraden beregnes efter følgende formel:

 $Likviditetsgrad=\frac{Omsætningsaktiver}{Kortfristede gældsforpligtelser i alt}×100$

Hvis institutionen har langfristet bank- eller realkreditgæld, skal institutionen udarbejde en likviditetsbehovsanalyse/likviditetsbudget. Likviditetsbehovsanalysen skal for hvert år vise:

* hvor stort et regnskabsmæssigt resultat institutionen skal realisere for at opretholde likviditeten, hvis institutionen samtidig skal kunne finansiere løbende afdrag på langfristet gæld og løbende investeringer
* om institutionen har tilstrækkeligt med likviditet til at kunne finansiere de årlige afdrag på institutionens langfristede gæld og de planlagte investeringer ud i årene, eller om institutionen på et tidspunkt får behov for at få tilført yderligere likviditet

Likviditetsbehovsanalysen skal dække over minimum 10 år og skal som minimum medtage følgende poster: De årlige afdrag på lån, de årlige budgetterede investeringer, de årlige afskrivninger. Likviditetsbehovsanalysen skal opdateres mindst én gang årligt, fx i forbindelse med budgetlægningen.

Institutionen må gerne tilføje yderligere punkter.

**7. Afdragsfrihed**

Fra og med 1. januar 2021 forudsætter indgåelse af aftaler om afdragsfrihed Styrelsen for Undervisning og Kvalitets godkendelse. Ansøgning om afdragsfrihed kan alene tages i betragtning, hvis denne er begrundet i en økonomisk genopretning af institutionen eller i, at institutionen har et helt særligt investeringsbehov, jf. § 3, stk. 2-3 i bekendtgørelse nr. 1954 af 14/12/2020.

Aftaler om afdragsfrihed, som er indgået før 1. januar 2021 kan videreføres, indtil de udløber eller opsiges.

Hvis institutionen ikke har aftaler om afdragsfrihed, skal institutionen kun adressere pkt. 7.1. i institutionens strategi for finansiel risikostyring. De øvrige punkter markeres som ikke relevante.

Har institutionen derimod indgået aftaler om afdragsfrihed, skal institutionen også adressere pkt. 7.2 – 7.4 i institutionens strategi.

I strategiens pkt. 7.2. skal institutionen opliste de aftaler om afdragsfrihed, som institutionen har indgået, og som ikke er udløbet. Dette gøres ved at udfylde skemaet under pkt. 7.2. Der indsættes én række pr. aftale.

Under strategiens pkt. 7.3 skal institutionen redegøre for, hvor stor en procentandel af institutionens samlede langfristede gæld, der er afdragsfri.

I tilknytning til pkt. 7.4 i strategien skal institutionen udarbejde en plan, der redegør for, hvordan bestyrelsen har tænkt sig, at institutionen skal afvikle sine lån, når aftalen/aftalerne om afdragsfrihed udløber eller opsiges. En plan kan f.eks. være, at institutionen bruger den afdragsfrie periode til at afvikle andre dyrere lån, så der på denne måde skabes plads inden for institutionens budget til afvikling af det afdragsfrie lån, når den afdragsfrie periode udløber. Planen skal indeholde en oversigt, som viser hver enkelt af institutionens langfristede realkredit- og banklån samt afdragsprofilen for disse.

Institutionen må gerne tilføje yderligere punkter.

**8. Afledte finansielle instrumenter**

Fra og med 1. januar 2021 må institutionen ikke indgå aftaler om afledte finansielle instrumenter såsom renteswap, valutaswap og renteloftaftaler, som bygges oven på et lån. Lån med renteloft i mere end 5 år, skal til enhver tid kunne indfris til kurs 105 eller derunder.

Aftaler om afledte finansielle instrumenter, herunder renteloftaftaler, som er indgået før 1. januar 2021, kan videreføres, indtil de udløber eller opsiges.

I pkt. 8.2. i strategien skal bestyrelsen opliste de afledte finansielle aftaler, institutionen har. Formålet med skemaet er at skabe et samlet overblik over institutionens afledte finansielle aftaler, herunder hvornår de er indgået, hvornår de træder/trådte i kraft, aftalernes ophørstidspunkt, bankens indfrielsesværdi i kr. og oplysninger om eventuelle krav om deponering/sikkerhedsstillelse i kr.

Der udfyldes én række for hver aftale.

Herudover skal bestyrelsen i strategien oplyse, hvor ofte bestyrelsen skal tage stilling til, om de afledte finansielle aftaler skal videreføres eller opsiges. Det bemærkes, at bestyrelsen som minimum bør tage stilling hertil, hver gang bestyrelsen behandler og godkender institutionens regnskab. Afledte finansielle aftaler, som er udløbet eller opsagt, slettes af skemaet under pkt. 8.2 i institutionens strategi for finansiel risikostyring, når institutionens bestyrelse behandler og godkender strategien.

Institutionen må gerne tilføje yderligere punkter.

**9. Anbringelse af likvide midler**

Under dette punkt skal bestyrelsen tage stilling til, hvordan institutionens likvide midler må anbringes.

Det følger af § 11, stk. 3 og 4 i lov om institutioner for erhvervsrettet uddannelse, af § 21, stk. 3 og 4 i lov om institutioner for almengymnasiale uddannelser og voksenuddannelse samt af § 21, stk. 1 og 2 i lov om institutioner for forberedende grunduddannelse, at institutionen må placere likvide midler på følgende vis:

* i fondsaktiver eller gældsbreve, for hvilke den danske stat eller en dansk kommune står som udsteder eller garant
* i fondsaktiver udstedt af danske realkreditinstitutter, Kreditforeningen af Kommuner i Danmark eller andre danske finansieringsinstitutter under offentligt tilsyn
* som indeståender i pengeinstitutter hjemmehørende i Danmark eller i et andet land inden for Det Europæiske Økonomiske Samarbejdsområde (EØS)
* i værdipapirer fra et EU/EØS-medlemsland, som efter deres art og sikkerhed kan sidestilles med de aktiver, der er nævnt i nr. 1-3, bortset fra aktier og investeringsforeningsbeviser
* under størst mulig hensyntagen til sikkerheden i fornødent omfang i andelsbeviser med begrænset hæftelse eller i aktier i det pengeinstitut, som institutionen bruger som sin sædvanlige bankforbindelse, og i andelsbeviser med begrænset hæftelse i forsyningsvirksomheder m.m., hvis institutionen derved opnår økonomiske fordele. Aktierne skal afhændes, hvis institutionen skifter pengeinstitut eller ikke længere opnår den økonomiske fordel

Institutionen må gerne tilføje yderligere punkter.

**10. Bankforbindelse**

Under dette punkt skal bestyrelsen forholde sig til institutionens bankforbindelse, med mindre institutionen har sine likvider stående på et registreringsnummer hos statens betalingsformidler (pt. Danske Bank).

Baggrunden herfor er, at indskydergarantifonden kun dækker indskud på 100.000 euro (ca. 750.000 kr.) pr. indskyder pr. pengeinstitut. Institutionen skal derfor forholde sig til risikoen ved at have overskudslikviditet på sin løbende bankkonto og ved at have indeståender i en bank, som ikke er udpeget som en SIFI, dvs. systemisk vigtig finansiel institut i Danmark.

Finanstilsynet udpeger hvert år de banker og realkreditinstitutter, som er systemisk vigtige finansielle institutter (SIFI) i Danmark. Det vurderes, at disse institutter har så stor en samfundsmæssig betydning og er så vigtige for den finansielle stabilitet i Danmark, at de i højere grad skal sikres mod konkurs end ikke systemisk vigtige finansielle institutter. Det betyder, at der stilles skærpede krav til disse institutters likviditet og soliditet. Det betyder dog ikke, at den danske stat udsteder garanti for disse institutter.

I 2020 udpegede Finanstilsynet følgende finansielle institutter til at være en SIFI:

* Danske Bank A/S
* Nykredit Realkredit A/S
* Nordea Bank Danmark A/S
* Jyske Bank A/S
* Sydbank A/S
* DLR Kredit A/S
* Spar Nord Bank A/S

Hvis institutionen har alle sine likvider stående på et registreringsnummer hos statens betalingsformidler, skal institutionen kun adressere pkt. 10.1. i institutionens strategi for finansiel risikostyring. De øvrige punkter markeres som ikke relevante.

Hvis institutionens bankforbindelse ikke er en SIFI, skal bestyrelsen løbende holde øje med bankens solvenskrav.

Der er fastsat et solvenskrav på minimum 8 pct. for banker, som ikke er en SIFI. Solvenskravet kan aflæses i bankens regnskab, som bør kunne findes på bankens hjemmeside. Institutioner, hvis bankforbindelse ikke er en SIFI, bør være opmærksomme, hvis bankens solvens er tæt på 8 pct.

Finanstilsynet har endvidere foretaget en inddeling af bankerne.

<https://www.finanstilsynet.dk/Tal-og-Fakta/Statistik/Statistik-om-sektoren/Pengeinstitutternes-stoerrelsesgruppering>

Institutionen bør være ekstra opmærksomme på bankens solvens, hvis institutionens bank er i gruppe 4.

**11. Ekstern, uafhængig rådgivning og opfølgning på lån**

Institutionens bestyrelse skal her adressere, om og i hvilke situationer bestyrelsen ønsker at gøre brug for uafhængig finansiel rådgivning. Det kan f.eks. være:

* i forbindelse med beslutning om iværksættelse af større byggeprojekter
* ved udarbejdelsen af institutionens finansielle strategi
* i forbindelse med overvejelser om indfrielse af afledte finansielle instrumenter
* i forbindelse med beslutning om optagelse af langfristet gæld
* som led i konkrete enkeltsager, der forelægges for bestyrelsen om f.eks. almindelige økonomiske dispositioner

Endvidere skal institutionens bestyrelse overveje, hvor ofte institutionen skal sende finansieringen i udbud, eller i hvilke situationer det vil være relevant for institutionen at sende finansieringen i udbud. Det kan f.eks. være:

* hvert (indsæt tal) år
* i forbindelse med optagelse af nye større bank eller realkreditlån
* hvis banken sætter bidragssatsen væsentligt op
* etc.

Institutionen må gerne tilføje yderligere punkter.

**12. Procedure for periodisk godkendelse af den finansielle strategi**

Bestyrelsen skal under dette punkt tage stilling til, hvor ofte bestyrelsen skal behandle og godkende institutionens finansielle strategi for risikostyring. Ønsker bestyrelsen f.eks. at behandle og godkende institutionens finansielle strategi årligt, hvert andet år eller hvert tredje år, eller skal det være efter behov, dog senest hvert tredje år.

Det bemærkes, at det af § 5 i bekendtgørelse nr. 1954 af 14/12/2020 om optagelse af lån og strategi for finansiel risikostyring for institutioner for almengymnasiale uddannelser og almen voksenuddannelse, institutioner for erhvervsrettet uddannelse og institutioner for forberedende grunduddannelse fremgår, at bestyrelsen senest hvert tredje år skal behandle og godkende strategien på ny.

**13. Opsummering af opgaver**

Det følger af ovenstående, at institutionen skal have:

* et bestyrelsesgodkendt budget for indeværende år
* som minimum et bestyrelsesgodkendt 5-årigt resultat- og likviditetsbudget (et budgetår og fire overslagsår)
* som minimum en bestyrelsesgodkendt 5-årig vedligeholdelses- og investeringsplan
* en 5- eller 10-årig aktivitetsprognose, som danner baggrund for det 5- eller 10-årige resultat- og likviditetsbudget
* en rentefølsomhedsanalyse – hvis institutionen har variabelt forrentet lån
* en plan for, hvordan institutionen skal nå bestyrelsens fastsatte mål for likviditetsberedskab – (kun relevant for institutioner, hvis faktiske likviditetsberedskab er lavere end det af bestyrelsen fastsatte likviditetsberedskab)
* likviditetsbehovsanalyse eller likviditetsbudget
* en plan for afvikling af lån, når afdragsfriheden udløber – (kun relevant for institutioner, som har lån med afdragsfrihed)
* et mål for soliditetsgrad, egenfinansieringsgrad og likviditetsgrad
* et mål for hvor stor en gæld institutionen må have set i forhold til omsætningen, og hvor stor en del af omsætningen institutionen må bruge på renter og afdrag.

Herudover skal bestyrelsen minimum en gang årligt tage stilling til:

* markedet for refinansiering og omlægninger
* om institutionens afledte finansielle instrumenter skal videreføres eller opsiges (kun relevant for institutioner, som gør brug af afledte finansielle instrumenter)

Endelig skal bestyrelsen løbende:

* følge op på institutionens finansielle aktiviteter
* orienteres om alle låneforhold og sikre sig, at de ligger inden for rammerne af lovgivningen og institutionens strategi for finansiel risikostyring
* orienteres, hvis renten stiger eller falder med ét procentpoint

Bestyrelsens godkendelser og stillingtagen skal fremgå af bestyrelsesreferater.

I skabelonen til strategi for finansiel risikostyring er der i pkt. 13 indsat en tabel. Hensigten med tabellen er at skabe overblik over centrale nøgletal. Institutionen må gerne tilføje yderligere rækker til tabellen.

1. **Revisors tilsynsopgave**

Revisor skal udføre følgende handlinger i forhold til institutionens Strategi for Finansiel Risikostyring:

* Revisor skal hvert år kontrollere, at institutionen har en bestyrelsesgodkendt strategi for finansiel risikostyring
* Revisor skal kontrollere, at strategien som minimum indeholder de punkter, som er med i standardskabelonen til institutionens Strategi for Finansiel Risikostyring.
* Revisor skal kontrollere, at institutionen efterlever de mål, som bestyrelsen har godkendt i forhold til finansiering og økonomiske nøgletal eller har en plan for at realisere målene.
* Revisor skal følge op på, at institutionen overholder strategien, og at strategien er integreret i den løbende økonomistyring.